
Szintaktikai elemzők erős negációs szemantikájú logikai nyelvtanokhoz

Kulcsszavak: logikai nyelvtan;szintaktikai elemzők;formális nyelvek
A formális nyelvek elmélete a számítástudomány egyik alapvető kutatási területe, melynek gyakorlati alkalmazásai jelentős szerepet töltenek be az informatika számos területén, többek között a fordítóprogramok és értelmezők alapját adó szintaktikai elemzésben is.
A Chomsky nevéhez kötődő környezetfüggetlen nyelvtanok ezen a területen vitathatatlan népszerűségnek örvendenek, köszönhetően többek között könnyen érthető szemantikájuknak. Noha időközben a formális nyelvek tudománya nyelvek és nyelvtanok számos fajtájával gazdagodott, ezek mind inkább megmaradtak kutatási érdekességnek, mintsem hogy széles körben alkalmazott eszközökké váljanak.
A környezetfüggetlen nyelvtanok meglévő műveleteinek (unió, konkatenáció) a konjunkció (metszet), majd a negáció (komplemens) műveletével való kibővítésével A. Okhotin foglalkozott részletesen. Ezek a logikainak (Boolean) nevezett nyelvtanok szigorúan erősebbek, mint környezetfüggetlen elődeik, ugyanakkor új problémákat is felvetnek a modellezhetőség és egyértelműség vonatkozásában.
A logikai nyelvtanok szemantikai modellezése nehéz feladat, mivel a negáció bevezetésével lehetőség nyílik önellentmondást leíró szabályok megfogalmazására. Kountouriotis és mások ezen hiányosság feloldására a A. V. Gelder és mások által kidolgozott, háromértékű logikára épülő megalapozott (well-founded) szemantika alkalmazását javasolta logikai nyelvtanok kiértékeléséhez.
Jelen munkában ugyancsak a logikai nyelvtanok ugyancsak háromértékű szemantikájával foglalkozunk a klauzális logikai programok Fitting-féle szemantikájára építkezve. Ehhez kapcsolódóan megmutatjuk, hogyan alakíthatók át a szintaktikai elemzők „nagy családjai” a logikai nyelvtanok ezen modelljeinek kiszámítására.



